《张孝子歌为尚宝司丞张信赋》
明代·金幼孜

我闻山东张孝子，早岁衔哀报严父。昊天罔极恩莫酬，教育维严赖慈母。

母年未艾孝弥敦，奉盈执玉心所存。鸡鸣问寝候堂前，婉容愉色如春温。

綵衣娱侍供调膳，从容食饮频相劝。每怀鹤发未成霜，筋力愈强身愈健。

三春慈竹阴满堂，萱草含绿凌冰霜。板舆缓挽向东风，穿竹看花清昼长。

花前酌酒仍高歌，寿觞迭进慈颜和。子孙满前母更寿，此乐人间真不多。

朅来孝亲名誉起，奉檄作官亲更喜。紫诰回鸾下五云，诏书褒锡光闾里。

九重亲切掌帝符，日趍琐闼鸣佩琚。况闻伯兄更脱略，十年执戟侪金吾。

近者受命殄贼曹，南征万里清海涛。弟兄忠孝有如此，一心只欲愉勤劳。

古来事君违所亲，事亲宁复能忠君。子今际遇事明主，得禄奉亲逾古人。

嗟哉孝子不易得，勖子终养崇明德。何时升堂为母寿，更作长歌写胸臆。

作者简介：金幼孜（1368-1432），名善，以字行，号退庵。新淦县（今新干县）人。建文二年（1400）进士，授户科给事中。成祖即位任翰林检讨。与吉水学士解缙同值文渊阁，升侍讲，为太子讲学。幼孜讲授《春秋》，进呈《春秋要旨》三卷。永乐五年（1407），迁右谕德兼侍讲，永乐十二年（1414）与胡广、杨荣等纂《五经四书性理大全》，迁翰林学士。洪熙元年（1425）进礼部尚书兼大学士，依旧担任翰林学士。明宣宗时，修两朝实录。宣德六年十二月十六日（1432年1月19日）卒，年六十四，赠少保，谥文靖。著有《北征录》及《后北征录》，后人集其遗文辑成《金文靖集》。